A Modern Geográfia – a Pécsi Tudományegyetem Földrajzi és Földtudományi Intézetének negyedévente, magyar és angol nyelvű cikkekkel megjelenő tudományos folyóirata – több mint másfél évtizede fogadja a geográfia és társtudományai területén született, illetve azokhoz kapcsolódó publikációk széles körét. A 2006-ban, Tóth József Professzor főszerkesztésével alapított szakmai folyóirat célja azóta sem változott: egy olyan, ingyenesen hozzáférhető, „open access” tartalommal rendelkező platformot kíván biztosítani, amely szaklektorált formában teszi lehetővé a tanulmányok közlését. A periodika tehát nem csak a földrajztudomány művelőinek biztosít megjelenési lehetőséget, és nem kizárólag klasszikus földrajzi témákkal foglalkozó cikkeket fogad el közlésre. A lapban egyre jelentősebb súllyal jelennek meg aktuális, a területfejlesztés, a regionális gazdaságtan, valamint a geopolitika területét érintő munkák is. A folyóirat törekvése, hogy a területi elemzések minden eddiginél szélesebb spektrumú forrásává váljon, amelyben a társadalom- és természetföldrajz hagyományos és innovatív megközelítései egyaránt szerepet kapnak.